Merdimanê Vînbîyayeyan û Komeleya Heqanê Merdiman (ÎHD) a Amedî çarçewa çalakîya 'Wa vînbîyayeyî bêrê dîyenê, berpirsî bêrê hukmkerdene' de hewteyê 612. de bi vîdeo aqîbetê Giyasettîn Oduncuyî persa. Oduncu gulana 1995î de Amed de amebi destbendkerden û ê wextî ra dima tira xeberêke nêameye girewtene.
Îdarekarê ÎHDyî yê Amedî Adnan Orhanî wina qala hîkayeya Oduncuyî kerde: ''Keyeyê Giyasettînî dewa Ormankaya ya qezaya Hezroyî ya Amedî de ciwîyayêne. Giyasettîn Oduncu zewijnaye û babîyê 3 domanan bi. Serra 1986î de seba ke bibê qoricî dewijan rê teda ameyêne kerdene. Heman serre babîyê Giyasettînî wexto ke şîyêne dewa Sîne ya Licê hetê qoricîyanê Sîne ra kişîya. Giyasettîn tedaya qoricîyan ra keyeyê xo hewilna semtê Melîkahmetî yê Amedî. Keyeyê Oduncuyî Amed de tengîya ekonomîke ante. Gulana 1995î de Giyasettîn Oduncuyî cinîya xo rê vat ke seba asnawekerdişî ho şino gole. Oduncuyî ra dima xeberêke zî nêameye girewtene.
O çax atmosferê sîyasî ra keyeyî muracatê dezgehanê dewlete nêkerd. Serebûtî ra 6 mengan dima polîsê sivîlî ameyî keyeyî û cinîya Giyasettînî Aysel Oduncu rê mêrdeyê ci persa. Aysele Oduncu înan rê vat ke mêrdeyê ci 6 mengan ra nata vînbîyaye yo. Dima nê wird polîsan aye rê vat ke wa şora û Adapazari ra mêrdeyê xo bigêra. Aysele Oduncu merdimê xo Sedat Dalanî reyde şîye qereqelê Sûrî û qala wird merdiman kerde. Polîsanê qereqolî aye rê vat ke hayîya înan pê Giyasettîn Oduncuyî çin a. Derheqê serebûtî de 31ê adara 2003î de Mehkemeya Cezaya Aslî ya Amedî de dewa ameye akerdene. La netîceyêke nêvisîyaye destî. Rixmê hende xîretan zî Giyasettîn Oduncuyî ra xeberêke nêameye girewtene. Na rewşe hema zî dewam kena.''
